## La Generalitat convoca ajudes per un total d’1,4 milions d’euros per a projectes esportius de centres educatius no universitaris

*** Podran sol·licitar estes ajudes centres públics i concertats que impartisquen Educació Primària i Educació Secundària Obligatòria
* El termini de presentació de sol·licituds conclou el 15 de novembre de 2024**

Presidència de la Generalitat ha convocat ajudes per valor d’1,4 milions d’euros per a la realització de projectes d’esport, activitat física i salut (PEAFS) de centres educatius no universitaris.

La convocatòria d’estes subvencions, [publicada en el *Diari Oficial de la Generalitat Valenciana*](https://dogv.gva.es/va/resultat-dogv?signatura=2024/11160)(DOGV), té com a objectiu fomentar que estos centres realitzen projectes esportius fora de l’horari lectiu i donar-los suport. A més, hauran d’estar integrats en el projecte educatiu del centre, així com implantar la figura de la persona coordinadora del PEAFS del centre.

Podran sol·licitar estes subvencions els centres educatius no universitaris sostinguts amb fons públics que impartisquen Educació Primària i Educació Secundària Obligatòria i que realitzen projectes PEAFS en el curs 2024-2025.

En eixe sentit, els centres docents públics dependents de la Conselleria d’Educació, Cultura, Universitats i Ocupació de titularitat de la Generalitat podran rebre, en global, un màxim estimat d’1,2 milions d’euros. Per la seua banda, els centres docents privats concertats podran optar a un màxim estimat de 200.000 euros.

Les sol·licituds s’hauran de tramitar de manera telemàtica i es poden presentar entre el 26 d’octubre i el 15 de novembre de 2024.

Fecha: 25/10/2024